L-Awtorità Maltija għat-Turiżmu tħabbar l-appoġġ finanzjarju tagħha għall-mużew Aula Capitularis f'Birkirkara bħala parti mill-Kolleġġjata Bażilika ta' Sant'Elena. Billi tipprovdi l-appoġġ tagħha, l-MTA se tkun qed tgħin lill-Ħbieb tat-Tempju Sant'Elena biex ilestu mużew li jħaddan il-patrimonju reliġjuż u kulturali ta' Birkirkara u l-Kolleġġjata Bażilika ta' Sant'Elena. Ftehim li fformalizza l-koperazzjoni bejn l-MTA u l-Ħbieb tat-Tempju Sant'Elena – NGO reġistrata – kien iffirmat nhar l-Erbgħa 10 ta' Awwissu fil-Kolleġġjata Bażilika ta' Sant'Elena f'Birkirkara mis-CEO tal-MTA, is-Sur Paul Bugeja, fil-preżenza taċ-Chairman tal-MTA Dr Gavin Gulia u l-Ministru tat-Turiżmu Edward Zammit Lewis. Wieħed mill-għanijiet ewlenin tat-twaqqif tal-Mużew Aula Capitularis, kien li jippromovi l-patrimonju kulturali u reliġjuż kemm għall-viżitaturi lokali kif ukoll għat-turisti. Patrimonju kulturali fil-mużew jista' jkun apprezzat bi priservazzjoni u wirjiet ta' bċejjeċ ta' arti ta' valur artistiku u storiku. Barra minn hekk, il-mużew huwa mistenni li jagħmel lil Birkirkara aktar attraenti mill-perspettiva turistika. Peress li fil-preżent Birkirkara mhix meqjusa fost l-aktar destinazzjonijiet popolari mat-turisti fuq din il-gżira, minkejja n-numru sabiħ ta' postijiet ta' interess li nsibu, dan il-mużew jikkontribwixxi biex ipoġġi lil Birkirkara fuq il-mappa turistika. Maż-żmien dan jista' jwassal biex aktar barranin jagħżlu li jibqgħu fiż-żona, jagħmlu użu mill-akkomodazzjoni u stabbilimenti tal-ikel fir-raħal jew fil-viċin u kif ukoll biex it-turisti jiskopru Malta aktar awtentika u differenti milli kieku jagħżlu postijiet kostali aktar tradizzjonali. Is-Sur Paul Bugeja, CEO ta' MTA, qal: "Meta din l-assoċjazzjoni avviċinatna għall-appoġġ tagħna, ħsibna li jkun eżempju tajjeb biex nippromovu turiżmu f'żoni li mhux daqstant assoċjati mat-turiżmu, li tifforma parti mill-istrateġija li twassal il-benefiċċji mit-turiżmu f'żoni mhux turistiċi. Aktar minn hekk, peress li t-turiżmu reliġjuż u kulturali għandu tendenza li jiffavorixxi aktar ix-shoulder months, b'żieda ta' dawn l-attrazzjonijiet insaħħu l-prodott offrut f'dan ir-rigward, u jgħinna nindirizzaw aħjar il-kwistjoni tal-istaġuni." Is-Sur Bugeja kkonkluda billi rringrazzja l-Ħbieb tat-Tempju Elenjan għall-inizjattiva tagħhom, kif ukoll lill-istaff tal-MTA li kien involut biex jagħti l-ħajja lil dan il-proġett. Il-Ministru għat-Turiżmu Edward Zammit Lewis qal: "Qed naħdmu għal aktar promozzjoni ta' attivitajiet lokali ġewwa u madwar irħula Maltin, speċjalment fix-shoulder months, biex niżguraw li t-turisti u l-viżitaturi jesperjenzaw tradizzjonijiet Maltin uniċi. Il-proposta eċċellenti minn Il-Ħbieb tat-Tempju Sant'Elena biex jinfetaħ mużew fil-Kolleġġjata Bażilika Sant'Elena f'Birkirkara hija bla dubju konformi ma' dan l-objettiv importanti. L-offerta rikka, diversa, reliġjuża u kulturali m'għenitx biss biex tagħmilna differenti mill-kompetituri tagħna imma għenet ukoll biex innaqqsu l-effett staġjonali negattiv u ttejjeb il-firxa ġeografika tat-turiżmu tagħna. Għandna nkomplu naħdmu fuq dan l-aspett kulturali u nsaħħu l-istampa tagħna bħala destinazzjoni sofistikata li tista' toffri l-attrazzjonijiet tal-arċipelagu Mediterranju, enfasizzat minn komunità lokali vibranti bi storja rikka ħafna. Għaldaqstant, aħna se niżguraw li l-benefiċċji tat-turiżmu jitgawdew minn kulħadd."